חטיבת גולני במלחמת חרבות ברזל

ב**[[מלחמת חרבות ברזל]]** לחמה **[[חטיבת גולני]]** בקרבות רבים, הן בטבח שבעה באוקטובר והן בתמרון הקרקעי ברצועת עזה. בהמשך לקחה החטיבה חלק בתמרון הקרקעי בלבנון.

ביום הראשון של המלחמה, בו היה לחטיבה תפקיד מרכזי בבלימת מתקפת הטרור בהובלת החמאס, איבדה החטיבה 73 חיילים שהיו בקו האש הראשון, מתוכם 41 מגדוד 13 ו-30 מגדוד 51.

## רקע

בעקבות מתקפת הפתע הכריזה ישראל על יציאה למלחמת חרבות ברזל לשם מיטוט שלטון החמאס ברצועת עזה וחיסול כל המחבלים השוהים שם. באותה תקופה הגדודים 13 ו-51 של גולני, יחד עם סיירת הנח"ל וגדוד 77 החזיקו את קו גזרת רצועת עזה וספגו נפגעים רבים במהלך בלימת המתקפה.

## קרבות במסגרת מתקפת הפתע
### קרבות גדוד 13
גדוד 13 היה שותף בקרבות רבים בעוטף עזה ב-7 באוקטובר, ובמהלכם הוא איבד 41 מחייליו.
#### הקרב במוצב נחל עוז
ממוזער|מדבקה לזכרו של סמ"ר דוד רתנר, לוחם בגדוד 13 שבחטיבת גולני, שנפל בקרב עם מחבלים בעוטף עזה בבוקר השבעה באוקטובר

ב-7 באוקטובר 2023, סביב השעה 6:50, פשטו עשרות מחבלים על מוצב נחל עוז הסמוך לקיבוץ נחל עוז בסמוך לצפון רצועת עזה, תוך שיגור מאות פצמ"רים לעבר המוצב, רחפנים המטילים פצצות על מערכות התצפיות ומנטרלים אותן.

במוצב זה שהו לוחמי פלוגה מבצעית ב' של גדוד 13 של חטיבת גולני, שני צוותי שריון מגדוד 77, תצפיתניות מגדוד 414 וכוחות נוספים. הכוחות ערכו קרב מול המחבלים שבשלב הראשון של המתקפה היו ביתרון מספרי גדול, לפי ההערכות 4 מחבלים על כל חייל. בקרב נהרגו לוחמים רבים. בתום שעות רבות של לחימה, ולאחר הגעת תגבורת מסיירת צנחנים, הצליחו לוחמי הגדוד לבלום את המחבלים.

לוחמי גדוד 13 של גולני, ניהלו בקרב פנים מול פנים במרחקים קצרים מול מחבלי חמאס, בעזרת הסמב"ציות שהכווינו אותם לחוליות המחבלים יחד עם התצפיתניות, עד אובדן אמצעי התצפית, יחסית בראשית הלחימה. בקרב נהרגו רבים מלוחמי הגדוד - חלק מ-41 לוחמי הגדוד שנהרגו ביום זה בקרבות בעוטף עזה.ממוזער|מוצב נחל עוז
בבוקר החל ירי מאסיבי של רקטות אל עבר יישובי העוטף. עם תחילת הקרב דווח לקמב"צית, אילן אלחרר, ששני הטנקים מגדוד 77 שהיו במוצב קפצו לגדר המערכת ונמצאים בלחימה. אילן הקמבצ"ית הורתה שכל הטנקים ייכנסו למוצבים לתקוף מחבלים. כעבור כמה דקות הגיעו הטנקים למוצב ואחד מהם נכנס לתוכו כדי להילחם, שני הטנקים נפגעו ולוחמיהם נפגעו בתחילת הקרב. צוות בפיקודו של מ"פ ב' סרן שילה הר אבן שכלל את הלוחמים: סמ"ר דביר זכאי, סמ"ר דור ירחי, סמ"ר ישי פיטוסי וסמ״ר יעד בן יעקב החליט לצאת מהמוצב כדי להגיע לנגמ"ש המרכבה, אשר נמצא שני קילומטרים צפונית למוצב. צוות הר אבן הגיע לעמדה והצטרף לסמל רועי ברקת וארבעה לוחמים נוספים של הפלוגה, שיצאו עם הנמ"ר ללחימה מול מעל ל-100 מחבלים אשר פרצו את גדר המערכת והתקדמו אל עבר המוצב והקיבוץ. זמן קצר לאחר מכן כוח הנמ"ר עסק בהיתקלויות עם מחבלים, ניהל חילופי אש וחסל אותם. באחת ההיתקלויות עלה הנמ"ר על מטען בדרך וחטף ירי RPG שהרס את הנמ"ר וכיבה את המנוע שלו. למרות מצב הנמ"ר שרד הכוח. הצוות קיבל בקשר דיווח כי 50 מחבלים פושטים על המוצב.

במקביל בתוך המוצב המותקף נתי טקלה לוחם במחלקת הרתק של הפלוגה, ביחד עם עוד שבעה לוחמים רצים לאחת העמדות על גדר המוצב, רגע לפני שהגיעו לעמדה ירו עליה המחבלים טיל נ"ט שהעיפה את העמדה באוויר. בסמוך לצוות של טקלה נשמע פיצוץ בחומה כתוצאה ממטען שהניחו המחבלים והחלו לפרוץ למוצב. הצוות של טקלה מיהר להגיע למיגונית וניהל משם חילופי אש במהלכם לוחמי הגדוד סמ"ר נאור סיבוני, וסמ"ר דוד רתנר נפגעו ונפצעו באורח אנוש. החובש הפלוגתי יוחאי שריפיאן ניסה לטפל בהם תוך שהוא מבקש בקשר פינוי מוסק מידי אך נענה בשלילה. זמן קצר לאחר מכן המחבלים זרקו רימון לתוך המיגונית כתוצאה ממנו סיבוני ורתנר נהרגו במקום ומספר לוחמים נפצעו, ביניהם טקלה.

באותו הזמן במהלך האירועים סמג"ד 13 רס"ן ניר בוימפלק יחד עם עוד שלושה לוחמים קפצו לכיוון הש"ג כדי למנוע כניסת מחבלים נוספים למוצב, שם הם נתקלו באש תופת. במהלך הקרבות בש.ג בוימפלק הסמג"ד נפגע בראש מאש המחבלים. המ"פ שילה הר אבן קיבל דיווח על פציעתו של הסמג"ד, הוא החליט יחד עם צוות הנמ"ר שלו לחזור לבסיס ולנהל את הקרב. כוח הנמ"ר הגיע לאזור הש.ג מבחוץ וניסה לפרוק החוצה אך הכבש היה תקוע. שילה המ"פ החליט לא להמשיך להילחם מתוך הנמ"ר אלא להילחם רגלית. בש"ג כאשר התקרב הכוח נתקל באש קשה ונעמד מאחורי בטונדות סמוכות מהן הוא ניהל חילופי אש. במהלך חילופי האש סמל רועי ברקת נפגע בראש מאש צלף ונהרג במקום, ויחד איתו נהרגו במקום שילה המ"פ ושלושת הלוחמים ירחי, פיטוסי וזכאי.

ממוזער|מדבקה לזכרו של סמל ירון זוהר שנפל בקרב במוצב ארז
אחרי עשר שעות של לחימה רציפה של לוחמי גולני שנותרו בחיים, הגיעו כוחות של ימ"מ, דובדבן וגדוד 890, טיהרו את המוצב ממחבלים, ועזרו לחלץ ולפנות את הפצועים וההרוגים.

שבע תצפיתניות נחטפו לעזה. באותו בוקר התצפיתנית נעמה לוי נראתה בסרטון חמאס בג'יפ בתוך עזה, ושאר החטופות זוהו בסרטונים נוספים שהופצו על ידי חמאס כשהן חטופות בתוך ג'יפ גנוב של צה"ל.

#### הקרב במוצב פגה
ממוזער|כרזה לזכרו של סמ"ר חיים מאיר עדן במיצב הנצחה בפארק המייסדים של רחובות

מוצב פגה ממוקם סמוך לגדר הגבול עם עזה בין קיבוץ בארי לעלומים. ב-7 באוקטובר שהתה במוצב פלוגת מבצעית ג של גדוד 13 מחטיבת גולני. ואיתם מחלקת מרגמות של הפלוגה המסייעת. ב-7 באוקטובר 2023, בשעה 6:30 בבוקר, החלו אזעקות ונפילות של ירי תלול מסלול בסביבות מוצב פגה. המוצב, שבו כ-25 לוחמים, נתקף על ידי מחבלים, אשר חדרו דרך הגבול. שמונה מחיילי צוות המרגמות בפיקוד סמ"ר איתמר בן יהודה וסמ"ר יקיר לוי נכנסו למיגונית, וסמל יקיר רץ להביא ציוד נוסף לחייליו. עם התקדמות הקרב, נהרגו שלושה לוחמים: סמ"ר תומר ברק, סמל עידו ביננשטוק וסמל חביב קיעאן, וכתוצאה מירי כבד, נפצעו גם סמ"ר איתמר בן יהודה וחיים מאיר עדן, שפונו למרחב המוגן במוצב תחת אש. מפקד המוצב, סרן דקל סויסה, יצא מהמחסה עם שישה חיילים, אך גילה שמולם עומדים כ-100 מחבלים חמושים היטב. סביב 07:12, הוזמנה תגבורת של נמ"ר עם לוחמים בפיקוד סגן טשאגר טוואבה וסגן נעם ברקת, שהחלו בפעולה נגד המחבלים. תוכניתם לחלץ את הלוחמים לא צלחה לאחר שמטען פוצץ את כבש הנמ"ר, וכתוצאה מכך נהרג סמל איתמר כהן שהפעיל טיל לאו. סרן סויסה ועמיתו סמל רועי פרי נהרגו בקרב קשה בכניסה הראשית למוצב. לאחר מכן, המחבלים ניסו לכבוש את חדר האוכל, אך הלוחמים הצליחו להדוף את ניסיון הכיבוש. לבסוף, כדי לברוח מהעשן הכבד שגרם לפציעות קשות, יצאו חמישה לוחמים: סמל ליאור עזיזוב, סמ"ר עידן רז, סמ"ר שלו ברנס, סמ"ר איתי גליסקו וסמל יקיר לוי, ונפלו בקרב מול המחבלים. נמ"ר נוסף הגיע למוצב והתחיל בפינוי פצועים, ולאחר מכן הגיע כוח חילוץ בפיקוד רס"ן מיכאל ביטן. במהלך החילוץ, נפגע אחד מרכבי הפנתר של יחידה הניוד 444 מטיל קורנט, וכתוצאה מכך נהרג סמ"ר דולב אמויאל ונפצע רון חריר. הקרב הסתיים לאחר כ-11 שעות לחימה. סמ"ר חיים מאיר עדן נפטר מפצעיו בבית החולים כחודשיים לאחר מכן.ממוזער|לוחמי סיירת גולני, אוגוסט 2024

#### הקרב בניר עם

בקיבוץ ניר עם ליד שדרות התחולל קרב בין כוחות כיתת הכוננות של הקיבוץ לבין מחבלי חמאס. בהמשך חברו לכיתת הכוננות לוחמי היחידה הטקטית ויחידת המסתערבים של משמר הגבול, וכן גדוד 13 של חטיבת גולני. במהלך הקרב זרק מחבל רימון לתוך נגמ"ש של לוחמי הגדוד. רב"ט מתן אברג'יל קפץ על הרימון והציל את חייהם של 6 חיילים שהיו עימו. הוא עצמו נהרג.
#### הקרב במעבר ארז

בשבת בבוקר, תקפו מחבלים את מעבר ארז. את המוצב איישו 18 מלוחמי גדוד 13 של חטיבת גולני ומספר חיילי מתפ"ש. בשעה 07:14 העבירה מפקדת אוגדת עזה הנצורה במחנה רעים בקשה לטייסת 161 המפעילה כטמ"ם הרמס 450 ("זיק") לתקוף את מעבר ארז. מפעילי הכטמ"מ נדהמו לראות כי כוחות חמאס השתלטו על המעבר. תיעוד במעבר מראה כי בשיא הקרבות אמבולנס וצוות של הסהר האדום הפלסטיני חדר למעבר ופינה מחבלים חמושים של חמאס.

בקרב נהרגו מספר לוחמים ביניהם:, סמ"ר רועי וייזר,סמ"ר דניאל משה דנינו,סמל אריאל ארז וסמל אדיר טהר. עם סיום השתלטות המחבלים על המעבר לקחו חלק מגופתו של סמל טהר וחטפו אותה לעזה. מספר חודשים לאחר מכן, בתמרון הקרקעי בשכונת שג'אעיה ראשו של סמל טהר נמצא בתוך תיק ב"כיכר פלסטין" לאחר שפלסטינים מקומיים ניסו למכור את ראשו בסכום של עשרת אלפים דולר.

#### הקרב במוצב ארז
בשבת בבוקר, תקפו מחבלים וניסו לחדור למוצב סמוך לקיבוץ ארז. במוצב שהו 30 לוחמי פלוגת הפחת"ק מגדוד 13 של חטיבת גולני. במשך שעות רבות לחמו בהדיפת המחבלים. ב-06:30 עם כוננות עם שחר שהוכרזה ב־05:30 בבוקר היו לוחמי הפחת"ק בתוך הנגמ"שים. במקביל החל מטח ירי תלול מסלול אל עבר שטחי העוטף והוכרזה "כוננות גשם סגול" הלוחמים יצאו מהנגמ"שים ונכנסו למיגוניות. לאחר מכן, החלו להגיע הדיווחים על החדירות של מחבלים לשטח ישראל. הלוחמים התחלקו לכוחות כאשר כוח ראשון נכנס חזרה לנגמ"שים ומשהבינו שהמוצב תחת מתקפה החלו לירות פצצות מרגמה אל עבר המחבלים וכוח שני התפרס ברחבי המוצב על מנת להיתקל במחבלים. בשעה 10:30 לאחר כ-4 שעות של לחימה קשה והדיפת מחבלים, נורה מטח מרגמות אל עבר המוצב כתוצאה מכך נהרגו לוחמי הפחת"ק סמל אופיר ירוחין וסמל ירון זוהר. בתום היום הצליחו לוחמי פלוגת פחת"ק גדוד 13 מחטיבת גולני להדוף את המחבלים הרבים ומנעו את ההשתלטות וכיבוש המוצב.ממוזער|מדבקה לזכרו של סמל מאור כהן איזנקוט
### קרבות גדוד 51
ערב המתקפה לוחמי גדוד 51 היו אחראים על הגזרה מאזור נחל הבשור (קיבוץ רעים) ועד קיבוץ מגן שבדרום העוטף. הלוחמים מפוזרים בשלשה מוצבים: כיסופים, מארס ומוצב מו"פ שנמצא בדרום העוטף. במהלך הקרבות ספג גדוד 51 כ-29 לוחמים הרוגים ועשרות פצועים.

#### מוצב כיסופים

ב-7 באוקטובר שהה במוצב כיסופים גדוד 51 של גולני יחד עם בני משפחה של חלק מהחיילים, שהגיעו למוצב לרגל שמחת תורה. סמוך ל־06:50 פשטו עשרות רבות של מחבלי חמאס על המוצב, ונפתח קרב ממושך של שעות רבות בין החיילים למחבלים, שבמהלכו נהרגו 8 לוחמים מהגדוד, מלבד האזרחים שנרצחו בטבח בקיבוץ כיסופים הסמוך. בתום כ-50 שעות הצליחו לוחמי הגדוד והתגבורת שהצטרפה אליהם בהמשך מיחידת אגוז, לבלום את המחבלים ולטהר את השטח באופן מלא.
[ממוזער|255x255px|קצין [חטיבת גולני על גבי נגמ"ש מרכבה במהלך התמרון הקרקעי ברצועת עזה]]
#### מוצב מארס

ב-7 באוקטובר בבוקר, כ-20 לוחמים מהפלוגה המסייעת של גדוד 51 מחטיבת גולני היו במוצב מארס. מפקד המוצב, סרן יובל בן שלומי, פקד על הלוחמים להיכנס למיגונית כדי להבטיח את ביטחונם. בזמן שבחן את המצב, הבחין סרן בן שלומי בשלושה מחבלים רצים לכיוון קיבוץ כיסופים, ולאחר מכן יצא עם שלושת לוחמי החפ"ק שלו לעברם. הם נתקלו באש מחבלים קשה וניהלו קרב אינטנסיבי, בסופו חיסלו את המחבלים. במקביל, כוח החפ"ק זיהה שיירות מחבלים רכובים על אופנועים וטנדרים, נכנס למארב והחל להילחם. ג'יפ הדוד ספג פגיעת RPG ואש רבה, והמצב בשטח היה קשה. בתוך המוצב, הלוחמים התמקמו בנגמ"שים וסמ"ר שלם ענאקי, ששמר על קשר עם השטח, הכריז על כוננות "גשם סגול". הלוחמים רצו לחדר האוכל שהוסב למרחב מוגן. סמ"ר ענאקי נשאר בנגמ"שים והמתין למטרות נוספות, ואז החלו פצמ"רים ליפול על המוצב ופגעו במערכת התקשורת. כוחות המוצב נותרו עם 10 לוחמים בלבד והחליטו לצאת ולהילחם מחוץ למוצב. הכוח הראשון שיצא הצליח לחסל שלושה או ארבעה מחבלים, אך ספג פגיעת RPG וחזר למוצב להתארגן לקרב פנים אל פנים. סמ"ר ענאקי ורס"פ הפלוגה, רס"ל ניב דאדו, תיאמו את ההגנה הפנימית.

במקביל, מחלקה 5 מהפלוגה המסייעת פעלה באזור כיסופים, חיסלה מספר רב של מחבלים, אך סמ"ר בר רוזנשטיין נהרג במהלך הקרב. בסיום הקרב, הלוחמים במוצב מארס ובסביבות כיסופים הצליחו לחסל כ-60 מחבלים, והמוצב נשאר ללא חדירה של מחבלי חמאס.

#### מוצב מו"פ דרום
ממוזער|מדבקה לזכרו של סמ"ר שלמה רשטניקוב, לוחם בגדוד 51 של חטיבת גולני, שנפל בקרב שבמוצב מו"פ דרום ב-7.10.2023

מוצב מו"פ הצמוד למושב ישע הוא מוצב פלוגתי קטן יחסית שאויש בפלוגה רובאית ג׳ של גדוד 51. המוצב הגן על חבל צוחר. בשלב הראשון של המתקפה שכלל מטחי רקטות החיילים אשר שהו במוצב נכנסו לחדר האוכל ששימש גם כמרחב מוגן, כעבור כעשרים דקות התברר ללוחמים שהמתקפה כוללת גם חדירה וכי מתנהלת התקפת מחבלים על המוצב והם התבצרו בחדר האוכל והתגוננו משם.

לחדר האוכל היו שני פתחים והמחבלים סגרו על שניהם. וכתוצאה מכך כל מי שיצא מפתחי חדר האוכל נפגע. שני מפקדי מחלקות ניהלו אש עם מחבלים והחזיקו בקרב בלימה קשה אשר בסופו נהרגו ארבעה לוחמים בהם סרן שילה ראוכברגר, סמל עמיחי רובין, סמל דביר רסלר, סמ"ר שלמה רשטניקוב, ונפצעו עוד מספר לוחמים.

הלחימה הסתיימה כאשר הגיעה תגבורת של מפקד הפלוגה עם מפקד מחלקה מהפלוגה ומהגדוד שאיגפו את המחבלים וחיסלו אותם.

## התמרון הקרקעי בזירת רצועת עזה

לאחר שבועות של מתקפות אוויריות והיערכות לתמרון, פתח צה"ל בתמרון הקרקעי ברצועת עזה ב-28 באוקטובר 2023. כוחות חטיבת גולני פעלו תחת אוגדה 36 ותרמו להשגת מטרותיה בלחימה. בין סוף אוקטובר לתחילת נובמבר נכנסה האוגדה למסדרון נצרים, כבשה אותו והחלה לשלוט מבצעית בשטח.
### הקרבות בתחילת התמרון
ממוזער|בתחתית התמונה - מדבקה לזכרו של סרן לירון שניר נפל בקרבות בצפון רצועת עזה
ממוזער|לוחמי גדוד 51 במהלך התמרון הקרקעי בדרום לבנון, אוקטובר 2024

ב-2 בנובמבר 2023, לאחר מספר ימי לחימה קרקעית, החלו לוחמי גדוד 13 של חטיבת גולני ולוחמי גדוד 53 של חיל השריון עם גדוד 82 של השריון ולוחמי פלוגת חשיפה-תקיפה של הגדוד בפשיטות קרקעיות אשר במהלכן ניהלו קרבות עזים מול מחבלי חמאס תוך איתור אמצעי לחימה רבים והשמדת תשתיות טרור לצד מתחמים צבאיים של חמאס. לוחמי גדוד 13 נתקלו במספר חוליות מחבלים בשטח צפון רצועת עזה, שביצעו לעברם ירי של טילי נ"ט והפעילו לעברם מטענים רבים. המחבלים גם ניסו לטפס על הכלים של הלוחמים. הלוחמים השיבו באש לעבר המחבלים וחיסלו כ-130 מהם. כמו כן, הכוחות הכווינו כלי טיס וכוחות ארטילריה לתקיפות מהאוויר. ב-5 בנובמבר 2023 פשטה סיירת גולני על מעוז של חמאס בעזה וחיסלה 30 מחבלים.

ממוזער|לוחמי גדוד 51 בדרום לבנון, אוקטובר 2024

### הקרבות בדרום מערב העיר עזה

ב-10–11 בנובמבר חיסלו צוות הקרב החטיבתי של חטיבת גולני וגדוד 53 מחבלים רבים ופגעו בתשתיות ובאמצעי הלחימה של גדוד 'סברה – תל אל-הווא' של חמאס. הלוחמים ביצעו פשיטות, שכללו קרבות בדרום שכונת שיח' עג'לין שבמערב העיר עזה, בהם היו קרבות משמעותיים עם מחבלי חמאס. במהלך הפשיטות הרגו לוחמי גולני מחבלים רבים (נודע בוודאות על 300 הרוגים והוערך שעוד 150 קבורים בתוך המבנים והמנהרות שנהרסו), איתרו והשמידו תשתיות טרור ביניהן: פירי מנהרות, משגרי רקטות, מחסני אמל"ח, עמדות תצפיות ומנהרות.

### הקרב בשייח עג'לין ורימאל
[ממוזער|245x245 פיקסלים|נגמ"שים של [חטיבת גולני בשג'אעיה במהלך התמרון הקרקעי במלחמת חרבות ברזל]]
ב-14 בנובמבר לוחמי צוות הקרב החטיבתי של גולני פשטו בשכונת רימאל ושיח' עג'לין על בית המחוקקים של החמאס ועל בניין בית המושל, המשמש כמתקן טרור ובו משרדי צבא ומשטרה של חמאס, מפקדות ומשרדים של המודיעין הצבאי של הארגון וכן מוצבים נוספים, בהם מוצבים ששימשו את חמאס לאימונים לקראת החדירה לישראל ב-7 באוקטובר.

### הקרב בזייתון
ממוזער|לוחמי גדוד 51 במהלך התמרון הקרקעי בדרום לבנון, אוקטובר 2024
ב-18 בנובמבר פעל צוות קרב של חטיבת גולני בשכונת זייתון שבעיר עזה להכרעת גדוד 'זייתון' של החמאס. במהלך הקרבות חיסלו לוחמי החטיבה מחבלים ופגעו בתשתיות טרור, לרבות תשתיות תת-קרקעיות ויעדים נוספים של ארגון הטרור.

ב-21 בנובמבר חטיבת גולני, עם חטיבה 188 ולוחמי ההנדסה, נתקלה בעשרות רבות של מחבלים בלחימה בשכונה, ויחד ניהלו קרבות פנים-אל-פנים מולם, וחיסלו רבים מהם. לוחמי חטיבה 188 השתלטו על מספר יעדים מרכזיים בגדוד זיתון של חמאס, בהם לשכתו של מפקד חטיבת עזה והמפקדה המרכזית של הגדוד.

בליל 22 בנובמבר פעלה סיירת גולני במרחב צפון הרצועה לטיהור המרחב ואיתור תשתיות טרור וניהלה קרבות מול מחבלי חמאס. במהלך הקרבות נהרג סרן לירון שניר מפקד צוות בסיירת.

### הקרב בשג'אעייה
ממוזער|הרמטכ"ל רא"ל הרצי הלוי יחד עם לוחמי חטיבת גולני ברצועת עזה במהלך מלחמת חרבות ברזל
ממוזער|מדבקה לזכרו של סרן משה אברהם בר-און, מפקד פלוגה בגדוד 51 שבחטיבת גולני, אשר נפל בקרב בצפון רצועת עזה

ב-23 בנובמבר נחתם הסכם חמאס–ישראל להפסקת אש ולשחרור חטופים. ב-2 בדצמבר קרס ההסכם, וצה"ל שב ללחימה לאחר ששהה בשטח ללא הפעלת אש במשך אותו השבוע. ב-4 בדצמבר נפתח הקרב האוגדתי של אוגדה 36 בשכונת שג'אעייה בעזה. כוחות החטיבה נלחמו יחד עם כוחות חטיבה 188 של השריון וחטיבת הצנחנים. הקרבות כללו יותר מ-50 היתקלויות עם חוליות מחבלים, וקרוב ל-200 מחבלים נהרגו - רבים מהם מאש טנקי חטיבה 188, צלפי גדוד 890 ולוחמי סיירת גולני.

ב-9 בדצמבר איתר צוות הקרב של חטיבת גולני מספר חוליות מחבלים חמושות בנ"ט והכווין כלי טיס שחיסל את החוליה.

ב-12 בדצמבר עסק צוות קרב משולב של גולני וגדוד 53 של השריון וכוח הנדסה בטיהור הקסבה, אשר ברובה הייתה נטושה, אך עדיין היו מספר מבנים מאוישים במחבלים. כוח גולני סרק את המתחם ומצא פיר במתחם. בתוך אחד המבנים שבמתחם הופעל מטען נגד הכוח, לצד ירי מרובי M-16 ורימונים מצד המחבלים. לאחר הפעלת המטען נותק הקשר עם הכוח והיה חשש לחטיפת חייל. כתוצאה מכך הוזנקו כוחות גולני נוספים, כאשר במקביל מתנהל קרב קשה וברקע פיצוץ מטענים. בקרב נהרגו שבעה לוחמים מהחטיבה בהם: מפקד חפ"ק מח"ט גולני, אל"ם יצחק בן בשט, מפקד גדוד 13 סא"ל תומר גרינברג, מפקד פלוגה בגדוד 13 סרן רועי מלדסי, מפקד פלוגה בגדוד 51 סרן משה אברהם בר-און, סגן ליאל חיו מפקד מחלקה בגדוד 51, סמל ערן אלוני וסמל אחיה דסקל, שני לוחמי גדוד 51 של החטיבה.

ב-13 בדצמבר המשיך צק"ח גולני בלחימה בקסבה של שג'אעייה שם ערך קרבות עזים מול גדוד שג'אעייה של חמאס. לוחמי גולני נתקלו במחבלים אשר יידו מטענים לעבר הכוחות וירו לעברם מתוך מבני מגורים שבתוכו תת-קרקע.ממוזער|לוחמי חטיבת גולני במהלך התמרון הקרקעי בדרום לבנון, אוקטובר 2024

ב-18 בדצמבר השתלטו לוחמי גדוד 13 והשמידו את הכיכר המרכזית של שג'אעייה, כיכר פלסטין בה חמאס הקים פסל המפאר את אסון הנגמ"ש ממבצע צוק איתן. בנוסף, הלוחמים חיסלו עשרות מחבלים ואיתרו יותר מ-10 מנהרות.

ב-21 בדצמבר פשט צוות הקרב החטיבתי של חטיבת גולני על בתי בכירים של ארגון הטרור חמאס והחרים חומר מודיעיני.

### הקרבות בח'אן יונס ודרום הרצועה
[ממוזער|לוחמי חטיבת גולני בפעילות במהלך [התמרון הקרקעי בלבנון במלחמת חרבות ברזל|התמרון הקרקעי בדרום לבנון, אוקטובר 2024]]
במקביל ללחימת צק"ח גולני בשג'אעייה, גדוד 12 (ברק) פעל תחת צוות הקרב של חטיבה 7, ועבר איתו לקרבות בדרום הרצועה בח'אן יונס. ב-8 בדצמבר, במהלך פעילות של צוות הקרב של גדוד 12 ופלוגת חשיפה-תקיפה במסגד ״קוטייבה״ במרחב ח'אן יונס השייך לחמאס, זיהו הלוחמים תשתית תת-קרקעית רחבה במסגד. באחד החדרים הופעל מטען וירי על הכוחות. הלוחמים השיבו אש תוך כדי שהם מחלצים את לוחמי הגדוד שנפצעו, וחיסלו בסיוע אווירי מחבלים נוספים שניסו להימלט מהמסגד. בפעילות הזו נהרג לוחם הגדוד סמל מאור כהן איזנקוט, אחיינו של השר גדי איזנקוט.

באמצע חודש ינואר גדוד 12 תחת צק"ח 7 פשט על מוצב צבאי של חמאס, שם איתרו עשרות משגרי רקטות פירי מנהרות ואמל"ח. בפשיטה חוסלו מחבלים רבים.

### הקרבות במרכז הרצועה

ב-26 בדצמבר החלה האוגדה ובכללה חטיבת גולני, קרב נוסף, הפעם במחנות המרכז הצפוניים יותר, אל-בורייג' ונוסייראת.

ב-14 בינואר 2024 לוחמי צוות הקרב של חטיבת גולני זיהו במרחב אל מע'אזי שבמרכז הרצועה שני מחבלים חמושים נעים לעבר מבנה בו שהו הכוחות. הלוחמים הכווינו כלי טיס של חיל האוויר שתקף וחיסל את המחבלים טרם הספיקו לפגוע בכוחות.ממוזער|לוחמי גולני פועלים בשכונת תל-סולטאן ברפיח, אפריל 2025

### סיום שלב הלחימה העצימה ויציאה מהרצועה
ב-15 בינואר הוחלט על יציאתה מהרצועה של אוגדה 36, הכוללת את חטיבת גולני (מלבד גדוד 12 ופלוגת חשיפה-תקיפה מגדוד 51 שנלחמו בצוות הקרב של חטיבה 7 תחת אוגדה 98), לטובת משימות ההגנה בחזית הצפונית, ובנוסף ריענון, אימון והגברת כשירות.

### פעילות ברצועה לאחר שלב הלחימה ההעצימה
ב-6 באוקטובר 2024 החלו הכוחות של אוגדה 162 בפשיטה בשלישית על ג'באליה, על מנת לנקות קיני טרור ותשתיות וזאת נוכח מידע מודיעיני להתארגנות של חמאס לביצוע פעולות ביום אירועי ה-7 באוקטובר. ב-7 באוקטובר, במהלך הלחימה בג'באליה, נהרג סמ"ר נועם ישראל עבדו, לוחם מגדוד 17 (הכשרת מפקדי כיתות) של חטיבת ביסלמ"ח, ושירת כלוחם בגדוד 12 של חטיבת גולני.
ממוזער|לוחמי חטיבת גולני ברפיח, אפריל 2025

ב-5 בפברואר 2025, במגנן באזור החיץ (הפרימטר) בשעה 23:00 בלילה, קרס מנוף על כוח לוחמים של גדוד 51 של החטיבה בשל מזג האוויר הסוער. כתוצאה מהקריסה נהרגו שני לוחמי הגדוד, בהם סמ"ר נחמן רפאל בן עמי, ורס"ל (במיל') נדב כהן. באותו אירוע נפצעו שבעה, בהם לוחם אחד שנפצע פצעים אנושים.

### מבצע עוז וחרב

ב-22 במרץ 2025 שבו כוחות אוגדה 36, בהם חטיבת גולני, לאחר התמרון בלבנון לפיקוד הדרום, ונערכו ללחימה בגזרתו במסגרת מבצע עוז וחרב.

מספר ימים מאוחר יותר השלימו לוחמי גדוד 13 של חטיבת גולני, בפיקוד אוגדה 36 ובשיתוף כוחות שריון והנדסה של חטיבה 188, את כיתור ציר מורג בדרום רצועת עזה, מהלך שמטרתו ליצור הפרדה מבצעית מלאה בין ח'אן יונס לרפיח ולהכריע את חטיבת רפיח של חמאס. בתוך 12 ימים כיתרו הכוחות את האזור, השמידו עשרות מחבלים ותשתיות טרור, ואיתרו אמל"ח ופירים. באחת ההיתקלויות חוסלו חמישה מחבלים בקסבה צפופה לאחר ירי פצמ"רים ורימון יד. הפעילות התבצעה יום־יום, מהבוקר עד הלילה, תחת עומס וללא מנוחה, במטרה לבסס שליטה מבצעית מלאה במרחב החיץ.
ממוזער|לוחמי גולני, אוקטובר 2025
ב-1 באפריל 2025, החלו כוחות חטיבת גולני לפעול במרחב רפיח ברצועת עזה במסגרת פעילות אוגדתית רחבה של אוגדה 36. הפעילות התמקדה באיתור והשמדת תשתיות טרור, ובמהלכה אותרו אמצעי לחימה, הושמדו מבנים ששימשו את המחבלים ונהרגו מספר מחבלים.

ב-2 באפריל הצהיר שר הביטחון ישראל כ"ץ כי המבצע הקרקעי התרחב עם פינוי נוסף של אוכלוסייה עזתית מאזורי הלחימה. צה"ל הרחיב את פעילותו ברפיח. כוחות צוות הקרב של חטיבה 14 בפיקוד אוגדת עזה השלימו את כיתור שכונת תל א-סולטאן שברפיח. כמו כן, כוחות אוגדה 36 החלו לתמרן בדרום ח'אן יונס. בצהריים אמר ראש הממשלה כי כוונתה של פעולה זו להקים ציר חדש לביתור הרצועה, "ציר מורג", על שם היישוב מורג בגוש קטיף. יעד הפעולה, לפי צה"ל, הוא כיתור וביתור חטיבת רפיח של חמאס, וגם הגעה למקומות שבהם הכוחות לא היו בעבר.

ב-12 באפריל הודיע דובר צה"ל כי הושלם כיתור רפיח באמצעות השגת שליטה בציר מורג המבתר את רפיח מח'אן יונס, בפעילותן של חטיבת גולני וחטיבה 188.

ב-8 במאי 2025 בשעות הצהריים, פעלה סיירת גולני בשכונת ג'נינה ברפיח, המוגדרת כריכוז המחבלים היחיד עוד נותר ברפיח. כוח לוחמים של הסיירת יחד עם לוחמי הנדסה של גדוד 605 החלו בפשיטה על מבנה, לפתע לאחר שיצאו מנגמ"ש מסוג נמ"ר, נורה על הכוח טיל RPG בסמוך לנגמ"ש. כתוצאה מהירי נהרג לוחם סיירת גולני סמל ים פריד, ונפצעו 4 לוחמים נוספים- 3 באורח קשה ו-1 בינוני. בין הפצועים שני קצינים מסיירת גולני.
ממוזער|לוחמי סיירת גולני במהלך פעילות בח'אן יונס במבצע מרכבות גדעון, יוני 2025

### מבצע מרכבות גדעון

ב-18 במאי 2025 החלו כוחות החטיבה בפעילות בח'אן יונס כחלק מפתיחת מבצע מרכבות גדעון.

ב-20 במאי פחת״ק 51 לחם תחת צוות הקרב של חטיבה 7, פעל במזרח ח'אן יונס. כוח של לוחמי פחת"ק 51 פעל בתוך מבנה בן 4 קומות, המבנה היה ממולכד ולאחר כניסת הכוח למבנה המטען שהיה בו התפוצץ. לאחר הפיצוץ המבנה- קרס וכתוצאה מכך נהרג לוחם פחת"ק 51 סמ"ר דנילו מוקנו ולוחם נוסף נפצע באורח קל.
ממוזער|לוחמי גולני במהלך מבצע מרכבות גדעון ב, אוקטובר 2025
ב־3 ביוני פעל צוות הקרב של חטיבת גולני תחת פיקוד אוגדה 36 בדרום ח'אן יונס ברצועת עזה. במשך מספר שבועות הכוחות השמידו עשרות רבות של תשתיות טרור עיליות ותת-קרקעיות, כולל פירים ממולכדים ותוואי מנהרות, וחיסלו מספר מחבלים מארגוני הטרור.

ב-16 ביוני במהלך פעילות גדוד 12 של החטיבה במרחב חאן יונס, מחבלים הצמידו מטען חבלה לנגמ"ש מסוג נמ"ר של כוח לוחמים של הגדוד בעת נסיעה. כתוצאה מפיצוץ המטען נהרג לוחם הגדוד סמ"ר נווה לשם, ועוד עשרה לוחמים נפצעו, בהם ארבעה באורח קשה - קצין ושלושה לוחמים נוספים מגדוד 12. מצבם של שלושה מהפצועים מוגדר בינוני, היתר נפצעו באורח קל.

ב-10 ביולי 2025, כוחות סיירת גולני ביצעו התקפה גדודית על יעדי טרור במרחב ח'אן יונס בדרום הרצועה. במסגרת הפעילות, הכוחות פעלו למיקוש מבנים חשודים כתשתיות טרור- במטרה לפוצץ אותם. כשעתיים לאחר פעולת מיקוש המבנים, התבצע הפיצוץ - כתוצאה מהפיצוץ נהרג קצין מפקד צוות בסיירת גולני סרן רעי בירן.
ממוזער|לוחמי גולני במהלך מבצע מרכבות גדעון ב, אוקטובר 2025
ב-21 ביולי 2025, בעת שהיה במבנה במהלך פעילות של לוחמי גדוד 13 של החטיבה בח'אן יונס, טיל נ"ט נורה לעבר המבנה בו שהה הכוח וכתוצאה מכך גרם לפיצוץ אמל"ח בתוך מבנה. מעוצמת הפיצוץ נהרג לוחם הגדוד סמ"ר עמית כהן, באותה תקרית קצין שהיה לצידו נפצע באורח קשה.

ב-26 ביולי 2025, במהלך פעילות מבצעית של סיירת גולני בחאן יונס, חוליית מחבלי חמאס הצמידה מטען חבלה לנגמ"ש מרכבה (נמ"ר) של הסיירת. כתוצאה מהפיצוץ, הנמ"ר עלה באש, ובאירוע נהרגו סרן אמיר סעד – קצין הטכנולוגיה והאחזקה של הסיירת (טנ״א), וכן סמל ינון נוריאל, לוחם טנ"א של הסיירת. במהלך אותה תקרית ניסו המחבלים להשליך מטען חבלה גם לעבר נגמ"ש סמוך, שבו שהה מפקד סיירת גולני. כוח מחפ"ק המג"ד הצליח להגיב בירי ולנטרל את המחבל, ובכך סיכל פגיעה נוספת בשני כלי רכב משוריינים של הסיירת בחאן יונס.

## התמרון הקרקעי בזירת לבנון
ממוזער|לוחמי צוות הקרב החטיבתי של גולני במהלך התמרון הקרקעי בדרום לבנון, אוקטובר 2024
### מבצע חיצי הצפון

#### אפריל
[ממוזער|לוחם חטיבת גולני על נגמ"ש מרכבה במהלך [התמרון הקרקעי בלבנון במלחמת חרבות ברזל|התמרון הקרקעי בדרום לבנון, אוקטובר 2024]]
ב-14 באפריל פעל כוח משולב של לוחמי סיירת גולני ויחידת יהל"ם לשטח לבנון בגזרה המערבית. במהלך מבצע מורכב, נפל הכוח למארב שבו הופעלו מטעני חבלה. כתוצאה מהפיצוץ, נפצעו קשה קצין ושלושה לוחמים ביניהם סגן ניר גוטמן, מפקד צוות מסיירת גולני, אשר הוביל את הכוח.שעות לאחר מכן חזבאללה נטל אחריות על האירוע. ב-1 באוקטובר הותר לפרסום כי יחידות וסיירות מובחרות של צה"ל ביצעו מבצעים חשאיים בתוך שטח לבנון על מנת לסכל, לנטרל ולהשמיד תשתיות פלישה ואמצעי לחימה של כוח רדואן. לנטרול והשמדת מתחמי לחימה ואמצעי לחימה של חזבאללה. במהלך המבצעים החשאיים בשטח האויב, הכוחות תקפו אלפי מטרות צבאיות, מחסנים של אמצעי לחימה, עשרות טונות של נפץ, נכסי שהייה לפעילים, ומפקדות.

#### יוני
בשבוע של ה-23 ל-27 ביוני לוחמי גדוד ברק (12) של החטיבה, הפועלים בגזרת הר דב והחרמון תחת חטיבה 188, התאמנו בשטחים סבוכים ותרגלו מענה לאיומים שונים תוך שיתוף פעולה של כוחות החי"ר, השריון והאש. במהלך התרגיל תרגלו הכוחות תרחישי לחימה במרחבים משתנים תוך דגש על יכולות תנועה בשטח סבוך המדמה לחימה בתוואי צפוני, התקדמות בציר הררי והפעלת אש מדרגית.
ב--19 בספטמבר פעל כוח לוחמים של גדוד 51 של החטיבה במרחב רכס רמים, בעת הפעילות באזור ירה חזבאללה שני טילי נ"ט אל עבר הכוח. בתקרית, נהרג סמל תומר קרן לוחם הגדוד וכן נפצעו 8 לוחמים נוספים שנפצעו באורחים שונים אשר פונו לטיפול בבתי החולים.

#### הקרבות
בבוקר 2 באוקטובר הודיע דובר צה"ל כי אוגדה 36 מצטרפת לפעילות הקרקעית בלבנון לצד חטיבת גולני, חטיבת 188, חטיבת עציוני (חי"ר במילואים) וחטיבת האש 282.באותו הלילה במהלך היתקלות עם מחבלים מכוח רדואן וחילופי אש כבדים, נורה לעבר כוח לוחמים של סיירת גולני טיל נ"ט כתוצאה מכך נהרגו סמ"ר עלמקאן טרפה,וסמ"ר עידו ברויר.
ממוזער|לוחמי גדוד 12 במהלך התמרון הקרקעי בדרום לבנון, ינואר 2025
בליל 3 באוקטובר, שני כטב"מים שוגרו מעיראק וחצו לשטח ישראל באזור רמת הגולן. כטב"ם אחד יורט בידי חיל האוויר וכטב"ם שני התפוצץ במחנה צבאי בצפון רמת הגולן. כתוצאה מהפגיעה נהרגו סמל דניאל אביב חיים סופר, חניך במסלול ייעודי לקצונת קשר"גים בגדוד 13, ורב"ט טל דרור מש"ק תקשוב בגדוד 13, ובנוסף נפצעו קשה שני חיילים, אחד נפצע בינוני, ו-21 נפצעו קל.

ב-16 באוקטובר בסמוך לשעה 17:00 במהלך פעילות בכפר לבנוני עייתא א שעב, כוח סיירת גולני נכנס לסריקות בתוך מבנה ואיתר בתוכו מספר פירים תת-קרקעיים. באחד הפירים אף נמצא מצבור אמל״ח משמעותי. כחצי שעה לאחר תחילת הסריקות במתחם, ארבעה מחבלי חזבאללה הגיחו מתוך המבנה ופתחו באש מטווח קרוב על הלוחמים בגרם המדרגות. הלוחמים השיבו אש - וחיסלו את כל ארבעת המחבלים. כתוצאה מהאירוע 10 לוחמי סיירת גולני נפגעו בקרב כאשר 3 נפצעו קשה, 1 בינוני ו-1 קל. בנוסף נהרגו 5 לוחמי סיירת גולני כאשר שלושה נהרגו בקרב ושניים במהלך החילוץ. ביניהם: רס"ן אופק בכר, סרן אלעד סימן-טוב, סמ"ר אלישיב איתן וידר, סמ"ר יעקב הלל, וסמ"ר יהודה דרור יהלום

עם תחילת חודש נובמבר חטיבת גולני וחטיבה 188, תחת אוגדה 36, החלה לפעול בפאתי קו הכפרים השני בגזרה המערבית בדרום לבנון, בהתקפה על אזורים חדשים שבהם צה״ל לא תמרן קרקעית עד כה. זה תמרון מוגבל בהיקפו, שמטרתו תפיסת שטחים שולטים ואיתור אמל״ח ומשגרים שמכוונים ליישובי הצפון. מהאזורים האלה, בין היתר, התבצע ירי על יישובי הצפון.
ממוזער|לוחם של סיירת גולני במהלך התמרון הקרקעי בדרום לבנון, נובמבר 2024
ב-13 בנובמבר החל גדוד 51 של החטיבה בהתקפה גדודית על מספר יעדים, ובמסגרתה נכנס לפשוט על מספר מבנים. באחד המבנים - כוח לוחמים נתקל במחבלים מטווח קרוב, והתנהלה לחימה ממושכת מול המחבלים. במקביל לקרב בתוך המבנה - מארב של מחבלים נוספים ממבנים סמוכים ביצעו ירי של נק״ל ונ״ט לעבר אותו מבנה בו נלחמו הכוחות, כך שהתבצע ירי על הלוחמים ממספר כיוונים. במהלך הקרב נהרגו 6 מלוחמי גדוד 51 בהם קצין, שני מפקדי כיתה, ושני לוחמים: סרן איתי מרקוביץ,סמ״ר שריה אלבוים, סמ״ר דרור חן, סמ״ר ניר גופר וסמל שלו יצחק סגרון, וסמל יואב דניאל.

ב-14 בנובמבר יצא גדוד 51 למתקפה גדודית תחת גדוד 74 באחד הכפרים בדרום לבנון שבהם הגדוד פעל. כוח לוחמים של גדוד 51 של החטיבה נכנס לתוך מבנה- ובתוכו הסתתרה חולייה של 5 מחבלי כוח רדואן. בתוך המבנה התנהלה היתקלות מטווח קרוב, במהלכה נהרג מפקד מחלקה בגדוד, סגן עברי דיקשטיין(בנו של אילן דיקשטיין).

ב-19 בנובמבר כתוצאה פגיעת כטב"ם נפץ של חזבאללה בכוח יחס"ם (5111) של החטיבה שפעל בדרום לבנון נהרג רס"ל במיל' עמר משה גאלדור וזאת במהלך פעילות לצד גדוד 53.
ממוזער|לוחמי חטיבת גולני במהלך התמרון הקרקעי בדרום לבנון, נובמבר 2024
ב-20 בנובמבר בסביבות השעה 15:00, במרחב הפעולה של אוגדה 36 הנמצא בקו הכפרים השני בדרום לבנון. כוח לוחמים מגדוד 13 בפיקודו של ראש מטה חטיבת גולני, אל״ם במיל׳ יואב ירום, נכנס לתוך מבצר ארכאולוגי, בכפר שמע בדרום לבנון. הכוח סבר שהמרחב כבר טוהר ממחבלים, אך התברר כי שני מחבלים הסתתרו בתוך המבצר הארכאולוגי. לאחר כניסתם למקום - הכוח, עם האזרח, נתקלו במחבלים וספגו נפגעים. שני המחבלים חוסלו, ובאותו תקרית נהרגו לוחם גדוד 13 של החטיבה סמל גור קהתי וחוקר ארץ ישראל ז׳אבו ארליך. ארליך חויל באופן רטרואקטיבי לאחר נפילתו והוכר כחלל צה"ל. לפי מכתב שנשלח בשם הוריו של קהתי לפרקליטות הצבאית, קהתי נדרש "לקחת חלק במשימה לא מאושרת ולא מאובטחת", שנועדה "לאפשר את ביקורו במקום של האזרח". יש שמשווים את אירוע זה לקו פרשת המים של חטיבת גולני, על האפשרות שאירוע זה יטויח ולא יחקר כהלכה, שכן על פי עדויות של חיילים שנכחו בקרב, המשימה לא אופיינה בצורך מבצעי, לא כללה כלל את סקירת המבצר וכן התנהלה באופי לא מבצעי. בנוסף, נטען שעם פציעתו של אל"ם ירום הוא נטש את הזירה.


Stickers at a rally supporting the return of the hostages, Tel Aviv - February 15, 2025 52.jpg|מדבקת הנצחה בתל אביב לזכרו של סמל יואב דניאל - לוחם בגדוד 51, חטיבת גולני, שנפל בקרב בדרום לבנון
Commemorative sticker in memory of Captain Elad Siman Tov.jpg|מדבקת הנצחה לזכרו של סרן אלעד סימן טוב, מפקד צוות בסיירת גולני, שנפל בקרב בדרום לבנון


##### תקיפת הכטב"ם בבא"ח גולני

ב-13 באוקטובר 2024, בשעה לערך 19:00 חדרו שני כלי טיס בלתי מאוישים של חזבאללה לשטח ישראל. כטב"ם אחד יורט ואילו השני, הצליח להגיע לאזור בנימינה והתרסק בחדר האוכל של בא"ח גולני בעת שטירונים היו בארוחת הערב. באירוע נהרגו ארבעה מחיילי ההכשרה של החטיבה: סמל אלון אמיתי, סמל עומרי תמרי, סמל יוסף הייב, וסמל יואב אגמון. 51 חיילים נוספים נפצעו באירוע, בהם תשעה באורח בינוני והיתר באורח קל.

### מבצע שאגת הארי

במרץ 2026, פתחו ישראל וארצות הברית במבצע שאגת הארי מערכה צבאית רחבת היקף נגד המשטר באיראן. עם תחילת המבצע, ארגון הטרור חיזבאללה החליט להצטרף ללחימה והחל לבצע ירי מסיבי של רקטות, טילים וכטב״מים אל עבר יישובי הצפון ואצבע הגליל. בעקבות ההסלמה, התכנס הקבינט המדיני בטחוני והחליט על הרחבת המערכה גם לזירת לבנון. בהתאם להחלטת הדרג המדיני, הורה הקבינט לצה״ל לפתוח בפעילות קרקעית בדרום לבנון.

ב-14 במרץ 2026 השלימו כוחות החטיבה את היערכותם ללחימה בזירה הצפונית זאת לאחר חמישה חודשים בזירת רצועת עזה. כוחות החטיבה השלימו סדרת תרגילים במסגרתם תרגלו לחימה שכללו מטווחים ולחימה במתאר קרקע הררי של לבנון.

כוחות צוות הקרב של חטיבת גולני השמידו מפקדות של ארגון הטרור חיזבאללה, בהן אותרו אמצעי לחימה רבים ששימשו את מחבלי הארגון לקידום והוצאה לפועל של מתווי טרור נגד כוחות צה"ל ומדינת ישראל.

במהלך פשיטה ממוקדת בשבוע שעבר, הכוחות זיהו מחבלים חמושים וחיסלו בהתקלות מהקרקע תוך סיוע אווירי של מכלול האש החטיבתי, 8 מחבלים ובהם מחבל השייך למערך הצליפה של יחידת ׳כוח רדואן׳.

ב-26 במרץ 2026, בסמוך לשעה 02:00 לפנות בוקר, במהלך פעילות של סיירת גולני בדרום לבנון, זיהו לוחמי הסיירת מחבלי חיזבאללה באזור שבו פעלו.  לאחר הזיהוי אירעה היתקלות פנים אל פנים והחל קרב יריות במסגרתו נהרג לוחם הסיירת סמ״ר אורי גרינברג. בהיתקלות נפצע לוחם סיירת נוסף. עד שעות הבוקר המוקדמות המשיכו הכוחות בחילופי אש במרחב וחיסלו מספר מחבלי חיזבאללה.[ממוזער|לוחמי [סיירת גולני בפעילות סיכול תת-קרקע בבית החולים האירופאי בחאן יונס במבצע מרכבות גדעון, יוני 2025]]

## אבדות

מיום מתקפת הפתע ותחילתו של התמרון הקרקעי ברצועת עזה במלחמת חרבות ברזל איבדה החטיבה **121** מלוחמיה. **(נכון ל־28 ביולי [[2025]])**

במהלך המלחמה נהרגו בין הבכירים שני בכירים שהיו בעברם מפקדים בחטיבת גולני: אלוף־משנה רועי לוי, מפקד היחידה הרב־ממדית, שנהרג בקרב בקיבוץ רעים, ואלוף־משנה במילואים יצחק בן בשט שהיה מפקד חפ"ק מח"ט גולני בעת מותו. בנוסף במהלך המלחמה נהרג חוקר ארץ ישראל רס"ן (במיל') זאב חנוך ארליך שנהרג במהלך התמרון בדרום לבנון לאחר שהתלווה לפעילות גדוד 13.

## ראו גם
* לחימת הטנקים בטבח שבעה באוקטובר
* חטיבת גולני במלחמת העצמאות
* חטיבת גולני במלחמת יום הכיפורים
* חטיבה 7 במלחמת חרבות ברזל
* חטיבת גבעתי במלחמת חרבות ברזל
* חטיבת הנח"ל במלחמת חרבות ברזל
* חטיבת כפיר במלחמת חרבות ברזל

## קישורים חיצוניים

* 
* 
* חן ליברמן, "אנחנו גולני"-עובדה חרבות ברזל, באתר עובדה, 8 בפברואר 2024
* 
* 
* 
* 
* 
* 
* 
* יובל בזק, על התמרון – פרק ראשון, מערכות, 24 ביוני 2024

## ביאורים

## הערות שוליים

קטגוריה:חטיבת גולני: קרבות ומבצעים
קטגוריה:חטיבות צה"ל במלחמת חרבות ברזל